**Kiinan Grand Prix 2006** (virallisesti **2006 Formula 1 Sinopec Chinese Grand Prix**) oli Formula 1 -kauden 2006 16. osakilpailu, joka ajettiin 29. syyskuuta–1. lokakuuta Shanghain moottoriradalla Kiinassa.

Viikonlopun aikataulu ja sää
----------------------------

| Päivä | Aikataulu | Sessio | Sää | Ilma | Rata | Kosteus |
| --- | --- | --- | --- | --- | --- | --- |
| Paik. | Suomi |
| 29. syyskuuta | 11:00–12:00 | 06:00–07:00 | 1. vapaat harjoitukset |  Pilvinen | 27 °C | 30 °C | 68 % |
| 14:00–15:00 | 09:00–10:00 | 2. vapaat harjoitukset |  Pilvinen, tihkusadetta | 24–26 °C | 26–28 °C | 74–80 % |
| 30. syyskuuta | 11:00–12:00 | 06:00–07:00 | 3. vapaat harjoitukset |  Pilvinen, rata kostea kuivui loppua kohden | 24 °C | 23 °C | 84 % |
| 14:00–15:00 | 09:00–10:00 | Aika-ajot |  Sateinen | 19–23 °C | 22 °C | 87–90 % |
| 1. lokakuuta | 14:00–16:00 | 09:00–11:00 | Kilpailu |  Pilvinen, kilpailun lopussa satoi | 22–23 °C | 21–22 °C | 85–88 % |
| Lähde: |

Ennakkotunnelmia
----------------

Red Bull Racing -talli korvasi kauden aiemmissa kilpailuissa ajaneen itävaltalaisen Christian Klienin hollantilaisella Robert Doornbosilla. Midland teki nimen vaihdoksen ennen viikonlopun alkua, ja muutti tallin nimeksi Spyker MF1 Racing, samalla nimenvaihdos Spykeriin tarkoitti myös värien vaihtumista Midlandin punavalkoisesta oranssin ja hopean sekoitukseen.

Vapaat harjoitukset
-------------------

Perjantain ensimmäisissä vapaissa harjoituksissa nopeinta vauhtia piti yllä Williamsin kolmaskuljettaja Alexander Wurz.

Perjantain toisissa vapaissa harjoituksissa, nopein oli jälleen Wurz. Toro Rosson kolmoskuljettaja Neel Jani jäi radan varteen harjoitusten lopussa.

Lauantain kolmannet vapaat harjoitukset ajettiin kostealla radalla, mutta kuivui loppua kohden. Harjoitusten nopein oli Ferrarin Michael Schumacher.

Aika-ajot
---------

Vesisateessa ajetussa aika-ajossa ero oli murskaava, ja pudotuspelin ensimmäisen viisitoistaminuuttisen tuloksissa olivat kaikki Bridgestonen renkailla ajaneet kuljettajat peränpitäjinä. Renault-kuljettajat Alonso ja Fisichella hallitsivat kaikkia kolmea osiota, ja Alonso nappasi tallilleen sen historian viidennenkymmenennen paalupaikan, Fisichellan täydentäessä eturivin kakkospaikallaan. Pienoisena yllätyksenä kolmanteen ruutuun ajoi Hondan Rubens Barrichello, ja tämän tallikaveri Jenson Button oli neljäs. Michael Schumacher oli parhaana Bridgestone-tallin kuljettajana kuudes, kun toiseksi parasta vauhtia Bridgestoneilla piti tämän tallikaveri Felipe Massa, joka oli vasta kolmastoista. Massa, kuten myös Super Agurin Takuma Satō, kuitenkin pudotettiin lähtöruudukossa kymmenen pykälää alaspäin moottorinvaihdon seurauksena. Kolmas rangaistu kuljettaja oli Midlandin Christijan Albers, jonka kaikki ajat poistettiin, syynä auton punnitukseen tulematta jättäminen.

### Tulokset

| Sija | Nro | Kuljettaja | Talli | Aika (1 .erä) | Aika (2 .erä) | Aika (3 .erä) | Lähtöruutu |
| --- | --- | --- | --- | --- | --- | --- | --- |
| 1 | 1 | Espanja Fernando Alonso | Renault | **1.44,128** | **1.43,951** | **1.44,360** | 1 |
| 2 | 2 | Italia Giancarlo Fisichella | Renault | 1.44,378 | 1.44,336 | 1.44,992 | 2 |
| 3 | 11 | Brasilia Rubens Barrichello | Honda | 1.47,072 | 1.45,228 | 1.45,503 | 3 |
| 4 | 12 | Iso-Britannia Jenson Button | Honda | 1.45,809 | 1.44,662 | 1.45,503 | 4 |
| 5 | 3 | Suomi Kimi Räikkönen | McLaren-Mercedes | 1.44,909 | 1.45,622 | 1.45,754 | 5 |
| 6 | 5 | Saksa Michael Schumacher | Ferrari | 1.47,366 | 1.45,660 | 1.45,775 | 6 |
| 7 | 4 | Espanja Pedro de la Rosa | McLaren-Mercedes | 1.44,808 | 1.45,095 | 1.45,877 | 7 |
| 8 | 16 | Saksa Nick Heidfeld | BMW Sauber | 1.46,249 | 1.45,055 | 1.46,053 | 8 |
| 9 | 17 | Puola Robert Kubica | BMW Sauber | 1.46,049 | 1.45,576 | 1.46,632 | 9 |
| 10 | 15 | Alankomaat Robert Doornbos | Red Bull-Ferrari | 1.46,387 | 1.45,747 | 1.48,021 | 10 |
| 11 | 21 | Yhdysvallat Scott Speed | Toro Rosso-Cosworth | 1.46,222 | 1.45,851 |  | 11 |
| 12 | 14 | Iso-Britannia David Coulthard | Red Bull-Ferrari | 1.45,931 | 1.45,968 |  | 12 |
| 13 | 6 | Brasilia Felipe Massa | Ferrari | 1.47,231 | 1.45,970 |  | 20 |
| 14 | 20 | Italia Vitantonio Liuzzi | Toro Rosso-Cosworth | 1.45,564 | 1.46,172 |  | 13 |
| 15 | 9 | Australia Mark Webber | Williams-Cosworth | 1.48,560 | 1.46,413 |  | 14 |
| 16 | 10 | Saksa Nico Rosberg | Williams-Cosworth | 1.47,535 | 1.47,419 |  | 15 |
| 17 | 7 | Saksa Ralf Schumacher | Toyota | 1.48,894 |  |  | 16 |
| 18 | 8 | Italia Jarno Trulli | Toyota | 1.49,098 |  |  | 17 |
| 19 | 18 | Portugali Tiago Monteiro | Spyker MF1-Toyota | 1.49,903 |  |  | 18 |
| 20 | 22 | Japani Takuma Satō | Super Aguri-Honda | 1.50,326 |  |  | 21 |
| 21 | 23 | Japani Sakon Yamamoto | Super Aguri-Honda | 1.55,560 |  |  | 19 |
| 22 | 19 | Alankomaat Christijan Albers | Spyker MF1-Toyota | 1.49,542 |  |  | 22 |
|

* Felipe Massan ja Takuma Satōn sijoitusta pudotettiin kymmenellä moottorivaihdon takia.
* Christijan Albersin suoritus hylättiin, koska hän ei käynyt määrätyssä punnituksessa.

Kilpailu
--------

Kuten muutamaa kilpailua aikaisemmin Unkarin osakilpailussa, myös Kiinassa nähtiin vesisateen ansiosta mielenkiintoinen kilpailu. Kilpailun voitto ratkaistiin maailmanmestaruudesta taistelevien Renault'n Fernando Alonson ja Ferrarin Michael Schumacherin sekä Renault'n toisen kuljettajan Giancarlo Fisichellan välillä. Renault'n ongelmien ja virheiden ansiosta suurimman osan kilpailusta Renault-kaksikon takana ajanut Schumacher onnistui kilpailun loppupuolella nousemaan kärkeen, ja ajamaan kauden seitsemännen voittonsa. Alonso oli toinen ja Fisichella kolmas. Tulos tarkoitti sitä, että Schumacher ja Alonso olivat nyt tasapisteissä MM-sarjassa, mutta koska Schumacherilla oli kaudelta seitsemän voittoa Alonson kuutta vastaan, tämä siirtyi ensimmäistä kertaa tuolla kaudella sarjan johtoon. 

Jo pelkät lähtöasetelmat sunnuntain kilpailuun olivat jännittävät, sillä Ferrarin, Williamsin, Toyotan, Spyker Midlandin sekä Super Agurin rengastoimittajan Bridgestonen renkaat osoittautuivat toimivan selvästi huonommin sadekelillä kuin sen kilpailijan Michelinin renkaat.

Osa kuljettajista olisi halunnut lähteä kilpailuun turva-auton perässä vesisateen takia, mutta tuomaristo päätti aloittaa kilpailun normaalilla tavalla. Vesisade oli niin vähäistä, että kaikilla kuljettajilla oli allaan välikelinrenkaat. Lähtö sujui ilman suurempia vahinkoja, vaikkakin tällä kaudella ensimmäistä kilpailuaan ajanut Red Bull Racingin Robert Doornbos ja BMW Sauberin Robert Kubica osuivat toisiinsa sen verran, että Doornbos joutui tulemaan varikolle paikkailtavaksi. Näyttävimmästä lähdöstä vastasi viidennestä ruudusta startannut McLarenin Kimi Räikkönen, joka ohitti molemmat Hondat, ja oli nousta Fisichellan ohi kakkoseksi, mutta radan ulkoreunaa käyttänyt suomalainen teki pienen virheen ratkaisevalla hetkellä, ja tallikaverinsa ohittanut Button onnistui ottamaan kolmannen sijan. Kierroksen lopussa pitkällä takasuoralla Räikkönen kuitenkin ohitti Buttonin, ja alkukierrokset ajettiin järjestyksessä Alonso, Fisichella, Räikkönen, Button, Barrichello, Schumacher, Pedro de la Rosa (McLaren) ja Robertien törmäilystä hyötynyt Scott Speed (Red Bull). Alonso piti kärjessä ylivoimaista vauhtia, ja viidennellä kierroksella ero Fisichellaan oli 6 sekuntia, ja kahdeksantena olleeseen Speediin peräti 23 sekuntia. Kierroksella 7 Speed, joka ei vielä kertaakaan urallaan ole onnistunut ottamaan MM-pisteitä, joutui antautumaan BMW:n Nick Heidfeldille, jonka tallikaveri, lähdössä seitsemänneksitoista pudonnut Kubica, teki samaan aikaan hurjaa nousua häntäpäässä. Toinen hyvin sijoituksiaan parannellut oli 20. ruudusta lähtenyt Felipe Massa, joka ohitteli autoja samaa tahtia Kubican perässä. Muita myöhempään varikkopysähdyksensä tehnyt Red Bull –kuljettaja David Coulthard taas vastasi ruuhkan syntymisestä kymmenennen sijan huonommalle puolelle. Skotti johti pitkään neljän auton jonoa, jossa nähtiin yksi kilpailun viihdyttävimmistä taisteluista, kun nuori Williams-kuljettaja Nico Rosberg yritti monen kierroksen ajan ohittaa kokenutta Coulthardia, siinä kuitenkaan onnistumatta. Kärjessä Schumacher paranteli asemiaan ohittamalla molemman Hondat. Kierroksella 12 Renault'n ylivoima järkkyi, kun Räikkönen ohitti Fisichellan nousten kakkoseksi. Suomalainen takoi jopa kilpailun nopeimman kierroksen jahdatessaan Alonsoa, mutta kierroksella 19 matkanteko jäi kesken moottoriongelmien vuoksi.

Ensimmäinen suunniteltu varikkopysähdys nähtiin kierroksella 15, kun Jenson Button tuli sisään tankkaukseen ja vaihtamaan alleen uudet välikelinrenkaat. Samalla kierroksella Alonso teki ajovirheen radan ensimmäisessä mutkassa, ajautui ulos radalta ja menetti neljä sekuntia kierroksellaan. Vettä ei enää satanut ja radalla alkoi jo näkyä kuivaa ajouraa. Yksi toisensa jälkeen kuljettajat tulivat varikolle, mutta ainoastaan Kubica otti riskin ja vaihtoi välikelinrenkaat kuivankelinrenkaisiin. BMW kuitenkin oli hätäillyt päätöksessään, sillä suurimmaksi osaksi märän radan ensimmäisessä mutkassa puolalainen joutui ajamaan niin hitaasti, että peräti kolme autoa tuli hänestä heittämällä ohi. Kubica pyörähti samalla kierroksella peräti kahdesti, ja suuntasi saman tien takaisin varikolle vaihtamaan alleen uudelleen välikelinrenkaat. Samalla myös kärjessä ajavalla Alonsolla oli ongelmia. Espanjalaisen kierrosajat olivat yhtäkkiä kolme sekuntia takana tulevia Fisichellaa ja Schumacheria hitaampia. Kilpailun jälkeen Alonso selitti hitauden johtuneen välikelinrenkaista, jotka eivät enää toimineet kuivuneella radalla. Johto vaihtui kierroksella 29, kun Fisichella ohitti tallikaverinsa takasuoralla. Hetkeä myöhemmin myös Schumacher tuli Alonsosta helponnäköisesti ohi. Radalla näkyi nyt jo selvä kuiva ajoura, ja kierroksen 30 paikkeilla kuljettajat tulivat yksi toisensa jälkeen varikolle vaihtamaan kuivankelinrenkaita. Kärkikolmikosta Alonso teki pysähdyksensä ensimmäisenä. Renault'n varikkotiimillä oli kuitenkin ongelmia saada auton oikeaa takarengasta kiinni, ja espanjalainen seisoi varikolla lähes 20 sekuntia. Hän palasi takaisin radalle kuudentena, ja nousi muiden varikkopysähdysten jälkeen takaisin kolmanneksi. Muutamaa kierrosta Alonsoa myöhemmin tuli kärkikaksikko varikolle peräkkäisillä kierroksilla järjestyksessä Schumacher, Fisichella. Fisichellan tullessa ulos varikolta hän ajautui ensimmäisessä mutkassa pitkälle ulos kuivalta ajouralta, ja Schumacherin onnistui ohittaa italialainen. Kärjen järjestys oli nyt Schumacher, Fisichella, Alonso, Heidfeld, Barrichello, Button, de la Rosa, Coulthard. Jos tässä järjestyksessä olisi maaliin tultu, olisi Schumacher siirtynyt MM-sarjan johtoon kahden pisteen erolla Alonsoon, joten oli selvää että Fisichella päästäisi Alonson ohitseen, jolloin pisteet olisivat tasan. Kierroksella 49 näin myös kävi. 

Muiden pistesijojen osalta kilpailu oli kuitenkin vielä täysin kesken. Kilpailun mittaan lähemmäs pistesijoja noussut Massa yritti kierroksella 44 takasuoran päässä kahdeksantena olleen Coulthardin ohi, mutta tiukkaan neulansilmään käännettäessä autojen etupyörät osuivat toisiinsa, ja Massan kilpailu päättyi ripustuksen hajotessa kelvottomaksi. Myös Coulthardin auto kärsi samanlaisia vaurioita, ja skotti joutui luovuttamaan viimeisen pistesijan Williamsin Mark Webberille yhdeksän kierrosta ennen maalia. Suurin draama oli silti vielä näkemättä. Honda-kaksikko Barrichello-Button taisteli pitkään viidennestä sijasta, kunnes Button ajautui leveäksi nopeassa kymmenennessä mutkassa, ja de la Rosa pääsi tästä ohi. Viisi kierosta myöhemmin Button otti paikkansa takaisin. Vesisade alkoi taas, ja aina 15:nneksi asti pudonnut Speed pyörähti samassa kymmenennessä mutkassa. Sade oli kuitenkin vähäistä, eikä kukaan enää tullut vaihtamaan renkaitaan. Kierroksella 53 Christijan Albers ei huomannut sinisiä lippuja, ja takana ajanut Heidfeld hermostui hollantilaiseen. Kun BMW-kuljettaja viimein pääsi Midlandin ohi, hän ajautui ulos radalta ja Albers ohitti hänet. Heidfeld menetti useita sekunteja, ja Barrichellon johtama letka sai häntä merkittävästi kiinni. Kierroksella jääneistä ei kuitenkaan vieläkään ollut päästy kokonaan eroon, sillä viimeisen kierroksen alussa 14:ntenä ajanut Super Agurin Takuma Satō teki käsittämättömän ratkaisun ja kiilasi radan kakkosmutkaan tultaessa suoraan Heidfeldin eteen aiheuttaen ruuhkan takana tuleville. Rytäkässä Button pääsi ohi Barrichellosta. Japanilainen oli joukon edessä vielä pitkän takasuoran päässäkin, jossa tuloslista heitti häränpyllyä. Satōn hidastellessa edessä joutui neljäntenä ollut Heidfeld jarruttamaan rajusti, jolloin takana seurannut Barrichello törmäsi saksalaiseen ja menetti etusiipensä. Onnekkain kaikista oli Button, joka onnistui välttämään osumat ja ajamaan muiden ohi helposti neljänneksi. De la Rosakaan ei kolaroinut, mutta hän ajautui ulos radalta väistäessään pyörähtänyttä Heidfeldia. De la Rosa oli viides, Barrichello kuudes, ja takaripustus hajonneena maalin nilkuttanut Heidfeld seitsemäs. Kaukana heidän takanaan Webber ajoi kahdeksanneksi.

Kilpailun jälkeen Christijan Albers sai 25 sekunnin aikarangaistuksen ja Takuma Satō hylättiin. Molempien rangaistusten syynä oli sinisten lippujen huomioimatta jättäminen.

### Tulokset

| Sija | Nro | Kuljettaja | Talli | Kierrokset | Aika/Keskeytys | Lähtöruutu | Pisteet |
| --- | --- | --- | --- | --- | --- | --- | --- |
| **1.** | 5 | Saksa **Michael Schumacher** | **Ferrari** | 56 | 1:37.32,747 | 6 | **10** |
| **2.** | 1 | Espanja **Fernando Alonso** | **Renault** | 56 | +3,121 | 1 | **8** |
| **3.** | 2 | Italia **Giancarlo Fisichella** | **Renault** | 56 | +44,197 | 2 | **6** |
| **4.** | 12 | Iso-Britannia **Jenson Button** | **Honda** | 56 | +1.12,056 | 4 | **5** |
| **5.** | 4 | Espanja **Pedro de la Rosa** | **McLaren-Mercedes** | 56 | +1.17,137 | 7 | **4** |
| **6.** | 11 | Brasilia **Rubens Barrichello** | **Honda** | 56 | +1.19,131 | 3 | **3** |
| **7.** | 16 | Saksa **Nick Heidfeld** | **BMW Sauber** | 56 | +1.31,979 | 8 | **2** |
| **8.** | 9 | Australia **Mark Webber** | **Williams-Cosworth** | 56 | +1.43,588 | 14 | **1** |
| **9.** | 14 | Iso-Britannia David Coulthard | Red Bull-Ferrari | 56 | +1.43,796 | 12 |  |
| **10.** | 20 | Italia Vitantonio Liuzzi | Toro Rosso-Cosworth | 55 | +1 kierros. | 13 |  |
| **11.** | 10 | Saksa Nico Rosberg | Williams-Cosworth | 55 | +1 kierros. | 15 |  |
| **12.** | 15 | Alankomaat Robert Doornbos | Red Bull-Ferrari | 55 | +1 kierros. | 10 |  |
| **13.** | 17 | Puola Robert Kubica | BMW Sauber | 55 | +1 kierros. | 9 |  |
| **14.** | 21 | Yhdysvallat Scott Speed | Toro Rosso-Cosworth | 55 | +1 kierros. | 11 |  |
| **15.** | 19 | Alankomaat Christijan Albers | Spyker MF1-Toyota | 53 | +3 kierrosta. | 22 |  |
| **16.** | 23 | Japani Sakon Yamamoto | Super Aguri-Honda | 52 | +4 kierrosta. | 19 |  |
| **Kesk.** | 7 | Saksa Ralf Schumacher | Toyota | 49 | Öljynpaine | 16 |  |
| **Kesk.** | 6 | Brasilia Felipe Massa | Ferrari | 44 | Kolari (Coulthard) | 20 |  |
| **Kesk.** | 8 | Italia Jarno Trulli | Toyota | 38 | Pneumatiikka | 17 |  |
| **Kesk.** | 18 | Portugali Tiago Monteiro | Spyker MF1-Toyota | 37 | Ulosajo | 18 |  |
| **Kesk.** | 3 | Suomi Kimi Räikkönen | McLaren-Mercedes | 18 | Kaasu | 5 |  |
| **DSQ** | 22 | Japani Takuma Satō | Super Aguri-Honda | 55 | +1 kierros. | 21 |  |
| Lähde: |

* Takuma Satō hylättiin nopeampien kuljettajien estämisestä.
* Christijan Albers sai 25 sekunnin aikarangaistuksen sinisten lippujen huomioitta jättämisestä.

### Johtokierrokset

| Nro | Kuljettaja | Talli | Kierrokset | Yhteensä |
| --- | --- | --- | --- | --- |
| 1 | Espanja Fernando Alonso | Renault | 1–22, 24–29 | 28 |
| 2 | Italia Giancarlo Fisichella | Renault | 23, 30–41 | 13 |
| 5 | Saksa Michael Schumacher | Ferrari | 42–56 | 15 |

Muuta
-----

* Robert Doornbossin ensimmäinen kilpailu Red Bullilla.
* Renaultin 50. paalupaikka.
* Michael Schumacherin uran viimeinen voitto.

Lähteet
-------

1. ↑  Großer Preis von China in Shanghai *Formel 1: Ergebnisse*. Motorsport-total.com.  Arkistoitu 6.4.2017. Viitattu 5.4.2017. (saksaksi)
2. ↑  Doornbos to replace Klien from China *F1 News*.  10.9.2006. Autosport.com.  Arkistoitu 30.3.2019. Viitattu 30.3.2019. (englanniksi)
3. ↑  Spyker-talli vahvisti uuden värityksensä  21.9.2006. MTV3.  Arkistoitu 15.3.2017. Viitattu 14.3.2017.
4. ↑  Räikkönen pyörähti Kiinan avausharjoituksessa  29.9.2006. MTV3.  Arkistoitu 6.4.2017. Viitattu 5.4.2017.
5. ↑  Williamsin Wurz F1:n harjoituskärki, Räikkösen vauhti piilossa  29.9.2006. MTV3.  Arkistoitu 6.4.2017. Viitattu 5.4.2017.
6. ↑  Schumi vauhdissa kuivuvalla radalla F1-harjoituksissa  30.9.2006. MTV3.  Arkistoitu 6.4.2017. Viitattu 5.4.2017.
7. ↑  Alonso heads Renault front row in China *F1 News*.  30.9.2006. Autosport.com. Viitattu 30.3.2019. (englanniksi)
8. ↑  China Saturday quotes: Honda *F1 News*.  30.9.2006. Autosport.com. Viitattu 30.3.2019. (englanniksi)
9. ↑  Albers sent to back of the grid *F1 News*.  30.9.2006. Autosport.com.  Arkistoitu 30.3.2019. Viitattu 30.3.2019. (englanniksi)
10. ↑  Massan Ferrariin moottorinvaihto, Schumilla tuskin samaa vikaa  29.9.2006. MTV3.  Arkistoitu 15.3.2017. Viitattu 29.9.2006.
11. ↑  Takuma Saton autoon moottorinvaihto  28.9.2006. MTV3.  Arkistoitu 15.3.2017. Viitattu 29.9.2006.
12. ↑  Albers pudottiin hännille, Barrichello välttyi rangaistukselta  30.9.2006. MTV3.  Arkistoitu 15.3.2017. Viitattu 30.9.2006.
13. 1 2 3  Schumacher wins to move level with Alonso ESPN. Viitattu 30.3.2019. (englanniksi)
14. ↑  Schumacher ties Alonso with China win *F1 News*.  1.10.2006. Autosport.com. Viitattu 30.3.2019. (englanniksi)
15. ↑  Webber: No safety car start *F1 News*.  1.10.2006. Autosport.com.  Arkistoitu 30.3.2019. Viitattu 30.3.2019. (englanniksi)
16. ↑  Alonso laments tyre problems *F1 News*.  1.10.2006. Autosport.com. Viitattu 30.3.2019. (englanniksi)
17. ↑  Coulthard: Massa crash cost me point *F1 News*.  1.10.2006. Autosport.com. Viitattu 30.3.2019. (englanniksi)
18. ↑  Stewards investigating last-lap incident *F1 News*.  1.10.2006. Autosport.com.  Arkistoitu 30.3.2019. Viitattu 30.3.2019. (englanniksi)
19. ↑  Sato disqualified, Albers penalised *F1 News*.  1.10.2006. Autosport.com.  Arkistoitu 30.3.2019. Viitattu 30.3.2019. (englanniksi)
20. 1 2  Satolle hylkäys, Albersille aikarangaistus  1.10.2006. MTV3.  Arkistoitu 15.3.2017. Viitattu 14.3.2017.
21. ↑  2006 FORMULA 1™ Sinopec Chinese Grand Prix - RACE RESULT *Formula1.com*. Formula One World Championship Limited. Viitattu 30.3.2019. (englanniksi)

Aiheesta muualla
----------------

* Kiinan GP 2006 - F1-ruutu (Arkistoitu – Internet Archive)

Formula 1 -kausi 2006

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  Bahrain |  Malesia |  Australia |  San Marino |  Eurooppa |  Espanja |  Monaco |  Iso-Britannia |  Kanada |
|  Yhdysvallat |  Ranska |  Saksa |  Unkari |  Turkki |  Italia |  Kiina |  Japani |  Brasilia |

KiinaFormula 1 -luokan Kiinan Grand Prix’t

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 1950-luku | *1950* | *1951* | *1952* | *1953* | *1954* | *1955* | *1956* | *1957* | *1958* | *1959* |
| 1960-luku | *1960* | *1961* | *1962* | *1963* | *1964* | *1965* | *1966* | *1967* | *1968* | *1969* |
| 1970-luku | *1970* | *1971* | *1972* | *1973* | *1974* | *1975* | *1976* | *1977* | *1978* | *1979* |
| 1980-luku | *1980* | *1981* | *1982* | *1983* | *1984* | *1985* | *1986* | *1987* | *1988* | *1989* |
| 1990-luku | *1990* | *1991* | *1992* | *1993* | *1994* | *1995* | *1996* | *1997* | *1998* | *1999* |
| 2000-luku | *2000* | *2001* | *2002* | *2003* | 2004 | 2005 | 2006 | 2007 | 2008 | 2009 |
| 2010-luku | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 |
| 2020-luku | *2020* | *2021* | *2022* | *2023* |
| Radat | Shanghai International Circuit (2004–2019) |